Diari Oficial de la Generalitat Valenciana


Sumari del DOGV 9886, del 05-07-2024 (2024/5820)

RESOLUCIÓ de 26 d'abril de 2024, del director general d'Urbanisme, Paisatge i Avaluació Ambiental, per la qual es formula la declaració d'impacte ambiental del projecte de modificació substancial de l'autorització ambiental integrada d'una indústria de fabricació de taulells (peces especials), polígon industrial Pont, avinguda d'Espanya núm. 114, del terme municipal de Cabanes. Expedient: (1284994) 081/2019/AIA.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9886

Data del DOGV
:   05-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5820


Data del document
:   26-04-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 26 d'abril de 2024, del director general d'Urbanisme, Paisatge i Avaluació Ambiental, per la qual es formula la declaració d'impacte ambiental del projecte de modificació substancial de l'autorització ambiental integrada d'una indústria de fabricació de taulells (peces especials), polígon industrial Pont, avinguda d'Espanya núm. 114, del terme municipal de Cabanes. Expedient: (1284994) 081/2019/AIA. [2024/5820]  
«Declaració d'impacte ambiental  
Expedient: (1284994) 081/2019/AIA.  
Títol: Modificació substancial de l'autorització ambiental integrada d'una indústria de fabricació de taulells (peces especials).  
Promotor: Tendencias Cerámicas, SLU.  
Òrgan substantiu: Direcció General de Qualitat i Educació Ambiental.  
Ref. òrgan substantiu: 65/19 IPPC.  
Localització: polígon industrial Pont, avinguda d'Espanya núm. 114, del terme municipal de Cabanes (Castelló).  
NIMA: 5542814762.  
  
Antecedents i descripció del projecte  
Tendencias Cerámicas, SLU, explota una instal·lació existent i en funcionament que desenvolupa, com a activitat principal, la fabricació de taulells ceràmics.  
Consten antecedents al projecte en l'expedient 2/2011/AIA, per la qual cosa s'emet la declaració d'impacte ambiental condicionada, de data 22 de març de 2011, per a la fabricació de peces especials de taulells.  
La instal·lació es va autoritzar mitjançant la Resolució de 2 de novembre de 2012, per la Direcció General per al Canvi Climàtic, i va atorgar a Tendencias Cerámicas, SLU, l'autorització ambiental integrada (AAI) per a una planta de fabricació de taulells (peces especials), que va quedar inscrita en el Registre d'instal·lacions de la Comunitat Valenciana amb el núm. 646/AAI/CV, per a una capacitat productiva de 2.025.000 m²/any.  
La instal·lació s'ubica en una parcel·la de referència cadastral 5598636DY0700P3143PW i amb una superfície de 54.000 m², amb una superfície construïda de 22.689 m² (21.052 m² en planta baixa i 1.637 m² en entresolat).  
L'Ajuntament de Cabanes va emetre, el 29 d'abril de 2019, el certificat de compatibilitat urbanística, en el qual exposava que l'immoble sobre el qual es pretén desenvolupar l'activitat està situat dins del polígon Pont, en un sòl classificat actualment com a urbà, industrial (ind-3), segons el pla parcial del sector Pont, i que resulta compatible amb el planejament urbanístic vigent.  
El procés productiu de l'activitat s'inicia amb la recepció de terres adequades en les tremuges i, mitjançant un sistema d'elevadors de catúfols i cintes transportadores, es distribuïxen al procés de premsatge, on les peces prenen consistència i forma, posteriorment passen als assecadors, dels quals ixen amb un grau d'humitat. A l'eixida de l'assecador, hi ha dos processos diferents:  
a) Si el procés és de bicocció, les peces es couen prèviament a la seua introducció en la cadena d'esmaltatge, després del qual es tornen a coure, de manera que el producte queda llest, a l'eixida, per a la classificació i l'empaquetatge.  
b) Si el procés és de monococció, les peces passen directament a l'esmaltatge i posteriorment a cocció sense una cocció prèvia.  
En el procés d'esmaltatge tenen lloc les diferents operacions d'acabat superficial de la peça en funció del producte que es pretenga obtindre. Les peces esmaltades crues s'emmagatzemen en boxs, que es traslladen als assecadors de box perquè s'assequen fins a obtindre la humitat adequada per a la cocció. Posteriorment, les peces passen pel forn i, una vegada cuites, van a la secció de classificació i empaquetat i el producte queda llest per a l'emmagatzematge i la distribució.  
Així mateix, es reben peces base ja cuites directament dels proveïdors, per la qual cosa no és necessari, en este cas, l'etapa de premsatge, assecatge i cocció de les peces.  
La modificació proposada de més rellevància ambiental consistix, principalment, en l'increment de la capacitat de producció de la instal·lació, que no generarà cap variació en el procés productiu dut a terme, però portarà associat un augment dels consums de matèries primeres i auxiliars, un augment de la quantitat de residus generats, un focus d'emissions atmosfèriques, soroll i l'increment del consum d'aigua.  
Descripció de la modificació substancial projectada (referència de l'òrgan substantiu 65/19 IPPC)  
La modificació planteja les actuacions següents:  
1. Incorporació i eliminació de maquinària i instal·lacions. Principalment, per a millorar el procés productiu, es pretén instal·lar els equips següents: un forn, un assecador de box, un assecador horitzontal i una nova línia d'esmaltatge, així com modificar les característiques de l'assecador horitzontal. S'eliminarà el filtre de via humida i el de via seca que hi ha i s'inclourà un filtre de neteja general i dos filtres de via seca per a l'aspiració de material pulverulent, tant en la cadena d'esmaltatge com en la zona de terres i premses. S'eliminen del procés productiu les seccions de pantalles serigràfiques i tercer foc.  
2. A causa de les necessitats de mercat, el procés productiu es basarà en la monococció i la bicocció, per tant, es modificaran les característiques del taulell quant a dimensions i pes.  
3. Es fa una ampliació de les instal·lacions (naus noves) per a millorar el procés d'emmagatzematge.  
4. Modificació de l'emplaçament de la planta, la direcció es correspon actualment amb l'av. Espanya, núm. 114, del polígon industrial Pont, en ser assignats els números del polígon.  
5. Actualització de les dades sobre matèries primeres i auxiliars, consum d'aigua i residus generats, per la qual cosa se li conferirà la condició de xicotet productor de residus perillosos.  
6. Se sol·licita la modificació de la classificació de l'activitat dins del catàleg d'activitats potencialment contaminadores de l'atmosfera segons el codi 47694723 grup C (>=200 t/dia i <1000 t/dia).  
Durant la tramitació de l'expedient d'avaluació d'impacte ambiental, l'òrgan substantiu comunica que s'ha acumulat en l'expedient 065/19 (modificació substancial de l'AAI), l'expedient 062/23 (modificació no substancial).  
Descripció de la modificació no substancial (referència de l'òrgan substantiu 62/23 IPPC)  
La modificació planteja fer una nova línia de producció, amb les actuacions següents:  
1. Ampliació de maquinària i instal·lacions.  
2. Instal·lació de nous focus d'emissions: forn núm. 7, assecador horitzontal 9, assecador horitzontal 10, grup electrogen forn 7, grup electrogen 5 esmaltadores, assecador de box 5.  
3. Eliminació de l'assecador horitzontal 6.  
4. Trasllat d'ubicació de l'assecador horitzontal 8 existent a la ubicació de l'assecador horitzontal 6 eliminat i canvi, també, de la descripció d'este.  
5. Nou assecador horitzontal 8.  
6. Moviment de terres per a dur a terme una esplanada sense ús.  
7. Caseta per al personal de càrrega d'escassa entitat adossada a la nau.  
Amb les modificacions plantejades, es pretén incorporar i eliminar maquinària i instal·lacions. Es projecta actualitzar les línies productives mitjançant la instal·lació de diversos equips i donant de baixa altres, i incrementar la producció, fins a aconseguir, després de les modificacions, una capacitat productiva de 311,20 t/dia (3.764.665 m²/any) de producte ceràmic considerant 335 dies a l'any de funcionament.  
La capacitat productiva de 311,20 t/dia correspon a una producció de 249,48 t/dia, segons la modificació substancial (expedient 065/19 IPPC) i a un increment de la producció de 61,72 t/dia, segons la modificació no substancial (expedient 062/23 IPPC).  
Tramitació administrativa  
El 17 de setembre de 2019 es va rebre un ofici del Servei de Prevenció i Control Integrat de la Contaminació (òrgan substantiu), i es va sol·licitar el pronunciament sobre la suficiència i la idoneïtat de la documentació presentada.  
Adjunta a l'ofici: ESTUDI d'impacte ambiental (any 2019), projecte bàsic de modificació substancial de l'AAI (any 2019), resum no tècnic del projecte, certificat de compatibilitat urbanística i documentació complementària.  
El 18 de gener de 2021, l'òrgan substantiu remet un ofici en el qual comunica que es trasllada la nova documentació aportada per la mercantil, amb modificacions en la documentació presentada inicialment, que implica un increment de la capacitat productiva de la planta i sol·licita un pronunciament sobre la suficiència i la idoneïtat de la nova documentació aportada.  
Adjunta a l'ofici: Annex al projecte bàsic de modificació substancial de l'AAI (any 2020).  
El 9 de novembre de 2022, el Servei d'Avaluació d'Impacte Ambiental (òrgan ambiental) remet un informe de suficiència de documentació a l'òrgan substantiu i incidix, principalment, en l'acreditació de la disponibilitat dels recursos hídrics degudament autoritzats a bastament per a proveir les necessitats de la planta derivada de l'increment de producció plantejat. Així mateix, requerix la sol·licitud d'avaluació d'impacte ambiental, segons el que s'establix en l'article 39.1 de la Llei 21/2013, de 9 de desembre, d'avaluació ambiental.  
  
El 9 de febrer de 2024, l'òrgan substantiu remet un ofici en el qual comunica que la tramitació de l'expedient 062/23 de modificació no substancial s'ha acumulat en l'expedient 065/19, de modificació substancial de l'autorització ambiental integrada. Així mateix, notifica que s'ha dut a terme la informació pública de l'expedient i que, durant el període d'informació pública, no s'han presentat al·legacions al projecte, i sol·licita la formulació de la declaració d'impacte ambiental corresponent.  
Adjunta a l'ofici la documentació següent: Estudi d'impacte ambiental (any 2019), annex justificatiu del consum d'aigua, informe de l'Ajuntament sobre la disponibilitat de recursos hídrics, documentació tècnica justificativa de la modificació no substancial de l'ampliació de la nova línia de producció amb un increment de la capacitat productiva (any 2023), fitxes CAPCA i tràmit d'informació pública.  
El 21 de febrer de 2024, l'òrgan substantiu remet els informes rebuts en les consultes dutes a terme a les administracions públiques afectades, que són:  
1. Confederació Hidrogràfica del Xúquer emet un informe favorable condicionat.  
2. EPSAR emet un informe favorable.  
3. Informe del Servei de Protecció de l'Atmosfera emés el 10 d'octubre de 2022, en el qual considera que la documentació aportada en matèria d'emissions a l'atmosfera és suficient i adequada.  
El 8 de març de 2024, l'òrgan substantiu remet una còpia de la sol·licitud d'avaluació d'impacte ambiental aportada per la mercantil, segons el que requerix este òrgan en l'informe emés amb data 9 de novembre de 2022.  
Consideracions ambientals  
Cabanes es localitza en la zona de qualitat de l'aire: zona ES1003: Millars-Penyagolosa (àrea costanera), situat a la comarca de la Plana Alta, a la província de Castelló. La planta existent es localitza en el polígon industrial Pont, al sud de Cabanes i, aproximadament, a 2 km del seu nucli urbà. El polígon industrial es troba delimitat per la carretera CV-10 a l'est, la part oest limita amb terreny forestal i en la zona sud se situen camps de cultiu.  
Consultat el visor cartogràfic de la Generalitat, no s'observen elements de la Xarxa Natura 2000, ni d'altres espais naturals protegits en la zona projectada. La parcel·la no es veu afectada per risc d'inundació ni per terrenys forestals.  
L'estudi d'impacte ambiental identifica i valora els impactes en la fase de funcionament i en la fase de cessament i desmantellament de les instal·lacions, per ser una instal·lació ja existent.  
Així mateix, establix les mesures protectores i correctores en la fase d'explotació, que són, principalment, el manteniment adequat dels equips i la maquinària i la neteja periòdica de les instal·lacions. Es detallen en el projecte les millors tècniques disponibles del sector ceràmic aplicables a la instal·lació.  
S'inclouen les MTD aplicables als processos de producció, que diferencia entre les emissions difuses i les canalitzades. Les mesures correctores per a previndre o reduir les emissions difuses seran: neteja d'instal·lacions, vies de circulació i àrees d'estacionament de vehicles. No es permetrà l'accés o l'eixida de la instal·lació a vehicles que no circulen coberts o tancats per tal d'evitar possibles vessaments. L'emmagatzematge de materials pulverulents es du a terme en tremuges tancades, i el sistema de transport i manipulació es fa en una nau tancada amb un sistema d'aspiració que disposa de sistemes correctors de depuració. Es disposarà de sistemes d'aspiració en la zona de terres i premses, així com en la cadena d'esmaltatge on es genere material pulverulent.  
  
Pel que fa a les emissions canalitzades, es preveuen principalment les mesures correctores següents per a previndre o reduir l'emissió de contaminants: manteniment adequat dels equips i maquinària, els filtres de via seca (filtres de mànegues) i via humida disposen d'un control continu de diferència de pressió en el filtre com a mesura d'autocontrol. Els equips (assecadors i forns) consumiran gas natural com a combustible més net.  
Segons l'annex al projecte bàsic de modificació substancial de l'AAI (any 2020) aportat en gener de 2021, amb modificacions en la documentació presentada inicialment, s'indica que la capacitat de consum de dissolvents de la instal·lació és de 6,18 t/any. L'estudi d'impacte ambiental i la resta de la documentació presentada no fa referència a l'impacte que ocasiona el consum de dissolvents i exposa que el consum es limita a labors de manteniment.  
Els residus que es generen en la instal·lació es retiren mitjançant un gestor autoritzat.  
El consum de gas natural que procedix de la xarxa de distribució és subministrat mitjançant una estació de regulació i es distribuïx mitjançant canonades fins a cada aparell de consum instal·lat.  
Es disposa d'un depòsit de 1.500 litres de gasoil per als vehicles propis i grups electrògens d'emergència, amb un consum anual estimat de 30.000 litres, el qual està col·locat sobre una cubeta de retenció davant de possibles vessaments accidentals.  
Es recuperarà l'excés de calor de l'etapa de refredament dels forns per a utilitzar-lo en els assecadors de box durant el presecatge de les peces ceràmiques, previ a la seua cocció.  
El proveïment d'aigua per a l'ús industrial es du a terme a través de la xarxa municipal de l'Ajuntament de Cabanes, que prèviament a utilitzar-la s'acumula en un depòsit, i de l'aigua reciclada que procedix del sistema de decantació (basses), i l'ús sanitari es proveïx de la xarxa municipal.  
El consum d'aigua anual que es preveu en la instal·lació tenint en compte les modificacions i les ampliacions previstes és de 9.241 m³.  
L'Ajuntament de Cabanes, el 15 de febrer de 2023, emet un informe relatiu a la justificació de la disponibilitat dels recursos hídrics, en el qual s'exposa que, pel que fa al consum anual previst incloent-hi l'ampliació proposada, este seria de 9.241 m³, i d'acord amb la informació facilitada per Fomento Agrícola Castellonense, SA, com a concessionària de servici domiciliari d'aigua potable en este municipi, s'informa:  
  
1. Que la mercantil disposa de subministrament d'aigua potable del servici de proveïment de Cabanes des de l'any 2001.  
2. Segons la informació facilitada pel concessionari del servici domiciliari d'aigua potable, en este municipi es disposa dels recursos hídrics per a proveir les necessitats que es deriven de l'increment de producció que es preveu en l'ampliació de la modificació substancial de l'AAI sol·licitada i que el peticionari ha quantificat en un consum anual de 9.241 m³.  
Les aigües residuals industrials produïdes en les línies d'esmaltatge, laboratori, filtratge de via humida i neteja de la planta, es dirigixen, mitjançant canaletes, a les tres basses de decantació (basses de neteja), i es reincorporen al procés. Estes basses tenen per objectiu la decantació de partícules col·loidals en suspensió com a sòlids sedimentables i, mitjançant un grup de bombament, es reutilitzen. Els llots i les suspensions aquoses es retiraran periòdicament mitjançant un gestor autoritzat.  
  
Les aigües industrials procedents del tall de peces ceràmiques es conduïxen, mitjançant canaletes, a altres basses de decantació (basses de tall). Estes aigües es reincorporen mitjançant un grup de bombament al procés de tall. Periòdicament, els llots de les basses es retiren mitjançant un gestor autoritzat.  
Per tant, no es produïx cap abocament d'aigües residuals industrials (abocament zero). La documentació aportada indica que l'aigua depurada es reutilitza en la planta o en una indústria d'atomitzat externa.  
Les aigües residuals sanitàries, procedents dels lavabos i vestuaris, s'aboquen a la xarxa de clavegueram municipal.  
Respecte a les aigües pluvials, les aigües de les cobertes de les naus es canalitzen fins a la xarxa de pluvials pública. Les aigües que s'arrepleguen en les esplanades no urbanitzades discorren superficialment pel pendent natural. Les aigües que discorren per vials, zones d'aparcament i esplanades urbanitzades es canalitzen mitjançant les reixetes i els embornals que hi ha. No hi ha apilaments de matèries primeres pulverulentes en l'exterior, per la qual cosa, les aigües pluvials no arrosseguen este tipus de substàncies.  
El programa de vigilància ambiental adoptarà, principalment, en la fase de funcionament les mesures següents:  
Pel que fa a les emissions atmosfèriques: realització de controls periòdics reglamentaris i autocontrols amb la finalitat de verificar que els nivells d'emissió de contaminants a l'exterior estan per davall dels permesos. Es disposarà d'un document en el qual es reflectisquen tots els focus de la instal·lació amb indicació de la periodicitat i els paràmetres a mesurar o controlar, així com els valors de referència.  
Es disposarà d'un document en el qual es reflectisca la periodicitat de l'auditoria acústica a realitzar i els paràmetres a mesurar, així com els valors de referència.  
Es portarà un control dels residus generats, temps màxim d'emmagatzematge, manera d'apilament, etiquetatge i retirada mitjançant gestors autoritzats. Es portarà un control documental sobre els gestors dels residus i les quantitats gestionades.  
Respecte als abocaments, es farà una comprovació periòdica del funcionament correcte de les sondes, les bombes i els sistemes de seguretat instal·lats. Davant de qualsevol vessament accidental, es procedirà a la neteja de la zona mitjançant material absorbent i a la gestió posterior com a residu perillós.  
Consideracions jurídiques  
El projecte constituïx un supòsit d'avaluació d'impacte ambiental ordinària, segons el que preveu l'article 7.1.c de la Llei 21/2013, de 9 de desembre, d'avaluació ambiental, en concordança amb l'epígraf 4.k de l'annex I.  
L'expedient ha seguit el tràmit d'avaluació d'impacte ambiental ordinària, previst en la secció 1a, capítol II, del títol II de la Llei 21/2013, de 9 de desembre, d'avaluació ambiental.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
  
Per tot el que s'ha exposat, a proposta del Servei d'Avaluació d'Impacte Ambiental, i amb el vistiplau del subdirector general d'Avaluació Ambiental i Paisatge, amb l'ús de les atribucions que tinc, resolc:  
  
  
Primer  
Estimar acceptable, als únics efectes ambientals i sense perjuí de l'obtenció prèvia de les autoritzacions sectorials que li siguen aplicables, el projecte de modificació substancial de l'autorització ambiental integrada d'una indústria de fabricació de taulells (peces especials), promogut per Tendencias Cerámicas, SLU, situat en el polígon industrial Pont, avinguda d'Espanya núm. 114, del terme municipal de Cabanes (Castelló), sempre que este es desenvolupe d'acord amb el que s'establix en l'estudi d'impacte ambiental, el projecte tècnic i la resta de documentació presentada, i d'acord amb les condicions següents:  
  
1. S'ha de prestar una atenció especial a les operacions de manteniment i de gestió dels filtres de mànegues i als residus d'estos per a evitar la dispersió de les partícules que contenen. Els filtres han de disposar de contenidors o saques adequats per a emmagatzemar les partícules i evitar que caiguen a terra.  
2. Es garantirà l'estanquitat i la impermeabilitat de les basses de decantació que hi ha i que contenen aigües residuals per a impedir les filtracions al terreny, i han de ser d'una capacitat adequada i suficient per a no produir desbordaments que puguen arribar a la xarxa d'evacuació d'aigües pluvials. El titular de la instal·lació ha de dur a terme un manteniment adequat de les basses esmentades, de manera que se n'assegure la impermeabilitat i l'estanquitat al llarg del temps.  
3. Les accions incloses en el programa de vigilància i seguiment ambiental s'han de documentar a l'efecte d'acreditar l'adopció i l'execució de les mesures preventives i correctores proposades i la comprovació de l'eficàcia d'estes. S'integrarà un pla de control de l'estanquitat de les basses i les canaletes. La documentació ha d'estar a la disposició de les autoritats competents.  
En els termes que preveu l'article 43 de la Llei 21/2013, de 9 de desembre, esta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de quatre anys. A este efecte, el promotor notificarà a l'òrgan ambiental el començament de les obres.  
  
  
Segon  
D'acord amb el que preveu l'article 41 de la Llei 21/2013, de 9 de desembre:  
a) Ordenar la publicació d'esta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Esta declaració d'impacte ambiental no serà objecte de recurs, sense perjuí dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu ha de tindre degudament en compte, en el procediment d'autorització del projecte, l'avaluació d'impacte ambiental efectuada segons els criteris que establix l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 26 d'abril de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»